Pokiaľ ide o podporu administratívnej spolupráce medzi daňovými orgánmi, väčšinou mala podobu spoločných akcií, hoci zahŕňala široké spektrum tém a druhov akcií. Program mal zásadný význam pri posilňovaní spolupráce medzi daňovými orgánmi v členských štátoch a ďalších zúčastnených krajinách. Najpresvedčivejšie dôkazy, ktoré to potvrdzujú, sú v oblasti nepriamych daní (predovšetkým DPH a spotrebných daní); v tejto oblasti má EÚ najsilnejšie právomoci a úroveň činnosti programu je primerane vysoká. Do tohto cieľa sa zaraďuje aj priama administratívna spolupráca vo forme mnohostranných kontrol a účasti na administratívnych zisťovaniach. Mnohostranné kontroly predstavujú jeden z najpopulárnejších druhov akcií (v období rokov 2014 – 2017 sa do nich zapojilo viac ako 3000 úradníkov); tieto kontroly sú jasným dôkazom toho, že praktická administratívna spolupráca nielen prebieha, ale je aj účinná. Mnohostranné kontroly v spojení s činnosťou koordinačnej skupiny, ktorá pomáha zosúladiť pracovné postupy a budovať dôveru, neustále vedú k výberu daňových príjmov a k zlepšeniu dodržiavania právnych predpisov.

Pokiaľ ide o podporu boja proti daňovým podvodom, daňovým únikom a agresívnemu daňovému plánovaniu, z dostupných dôkazov vyplýva, že existujúce nástroje na výmenu informácií a fóra spolupráce môžu výrazne prispieť k plneniu tohto cieľa. Z dôkazov vyplýva nielen čoraz častejšie využívanie spoločných IT systémov ako celku, ale poukazujú aj na zaujímavé príbehy, prostredníctvom ktorých možno vysvetliť, ako tieto systémy zjednodušujú každodennú prácu daňových správ. Najväčší prínos bol v oblasti boja proti daňovým podvodom a únikom, pokiaľ ide o DPH a spotrebné dane (prostredníctvom európskych informačných systémov, ako je zjednodušený režim jednotného kontaktného miesta, vrátenie DPH, kontrolný systém pohybu tovaru podliehajúceho spotrebnej dani, elektronické formuláre alebo systém výmeny informácií o DPH). Prínos bol o niečo menší v prípade menšieho počtu IT systémov, ktoré sa zaoberajú priamymi daňami (ako je daňové identifikačné číslo na portáli Europa alebo systém šírenia údajov); tieto systémy majú menší rozsah a úmerne menšia je aj informovanosť, zapojenie a miera používania.

Pokiaľ ide o verejnosť, je len málo dôkazov o tom, že by bola priamo informovaná a programe alebo o jeho vplyve. Nepriamo program rieši problémy, ktoré sú pre európskych občanov veľmi relevantné a pri ktorých sa opatrenia EÚ považujú za potrebné. V rámci programu sa životy európskych občanov zlepšujú predovšetkým prostredníctvom podpory správneho a účinného pochopenia a presadzovania daňových právnych predpisov v zúčastnených krajinách. Nedávne odhalenia v kauze panamských dokumentov ovplyvnili to, ako občania vnímajú daňovú problematiku, a táto téma sa dostala do popredia záujmu. Témy, ako je boj proti daňovým podvodom, daňovým únikom a agresívnemu daňovému plánovaniu, ako aj zabezpečenie spravodlivého a rovnakého uplatňovania daňových právnych predpisov, sú v očiach európskych občanov a spoločenstiev čoraz relevantnejšie.

V rámci tejto činnosti programu Fiscalis sa vytvorili hlavné kanály na výmenu informácií; keby sa táto činnosť nezaviedla, určite by bolo potrebné nájsť zodpovedajúce riešenia existujúcich potrieb a problémov. Navyše nie je isté, či by bolo možné zaviesť takéto systémy bez spoločného koordinačného rámca alebo zdroja financovania, akým je program Fiscalis.

Keďže základným východiskom systémov je výmena informácií, systémy, ako je zjednodušený režim jednotného kontaktného miesta, zabezpečujú účinnú výmenu informácií na zaistenie riadneho fungovania jednotného trhu. Zároveň sa vytvárajú systémy, v rámci ktorých daňové správy vynakladajú menšie zdroje a znižuje sa administratívne zaťaženie daňovníkov. Zainteresované strany poukazujú napríklad na to, že zjednodušený režim jednotného kontaktného miesta bol vytvorený osobitne na to, aby sa umožnilo vykonávanie nových právnych predpisov v oblasti DPH bez vytvárania ďalšej administratívnej záťaže. Priemerné náklady na vytvorenie tohto systému boli 2,5 milióna EUR na členský štát. Pokiaľ ide o prínosy, systém ročne distribuuje príjmy z DPH vo výške viac ako 3 miliardy EUR, pričom táto suma každoročne rastie o približne 15 %. Väčšina krajín EÚ má zo zjednodušeného režimu jednotného kontaktného miesta čistý príjem.

Program funguje už príliš dlho na to, aby väčšina zainteresovaných strán dokázala zmysluplne posúdiť situáciu pred jeho spustením. Spoločné IT systémy, t. j. európske informačné systémy, na ktoré sa vynakladá približne 75 % finančných prostriedkov dostupných v rámci programu, už dlho tvoria neoddeliteľnú súčasť daňového prostredia EÚ. Vnútroštátne daňové správy sa zhodujú na tom, že program Fiscalis 2020 je nielen potrebný, ale aj opodstatnený, a že zodpovedá skutočným potrebám a ťažkostiam. Akcie v rámci programu vo všeobecnosti zodpovedajú potrebám daňových správ, ktoré tieto akcie oceňujú. Vysoko sa cení najmä vytváranie sietí a výmena nápadov; tieto dva aspekty sa považujú za kľúčové prvky všetkých činností programu. Potrebnosť a opodstatnenosť väčšiny európskych informačných systémov je zrejmá; v mnohých prípadoch vymedzujú možnosť nevyhnutnej výmeny informácií v súlade s právom EÚ. Zainteresované strany si vysoko cenia aj podporné činnosti, ako sú odborné školenia v oblasti IT.

Rozpočet programu Fiscalis 2020 je 223 miliónov EUR, pričom v období rokov 2014 – 2017 bolo viazaných 124 miliónov EUR (čo predstavuje 56 % celkového disponibilného rozpočtu). Fiscalis je priamo riadeným programom; za jeho riadenie a koordináciu zodpovedá Komisia. Činnosti sa financujú prevažne prostredníctvom grantov (najmä spoločné akcie) a verejného obstarávania (najmä európske informačné systémy a technický vývoj modulov elektronického učenia sa).

Z najväčšej časti rozpočtu programu Fiscalis sa podporuje vývoj, prevádzka a údržba európskych informačných systémov, ktoré tvoria 74,7 % viazaného rozpočtu. Konkrétne prínosy IT systémov je ťažké kvantifikovať a ešte ťažšie peňažne vyjadriť. Na základe dostupných údajov zväčša nemožno rozlišovať medzi jednotlivými systémami tak, aby bolo možné porovnať náklady s preukázanou účinnosťou. Jedným z hlavných zistení hodnotenia však je, že horizontálna architektúra a systémy spojené s nepriamymi daňami (ako je systém výmeny informácií o DPH, kontrolný systém pohybu tovaru podliehajúceho spotrebnej dani a zjednodušený režim jednotného kontaktného miesta) získali najpozitívnejšie posudky a ich prostredníctvom daňové správy a hospodárske subjekty často dosahujú významné úspory.

Spoločné akcie v rámci programu Fiscalis 2020 v priebehu prvých štyroch rokov programu tvorili 15,3 % viazaného rozpočtu. Vnútroštátnym úradníkom poskytujú platformu a financovanie na zorganizovanie zasadnutí o otázkach spoločného záujmu, a preto je ich základným poslaním podpora spolupráce. Táto spolupráca zahŕňa výmenu nápadov a praktických skúseností, preskúmanie zložitých tém, nových technologických trendov, obchodných riešení a IT prístupov, zosúladenie chápaní právnych predpisov a postupov alebo podporu zmien vnútroštátnych politík. Z údajov dostupných za prvé štyri roky programu vyplýva, že do programu sa každoročne zapája veľký počet jednotlivcov (prevažnú väčšinu z nich tvoria daňoví úradníci), pričom tieto počty sú pomerne stabilné a sú v súlade s historickými trendmi. Podobne ako v predchádzajúcom období financovania aj počas súčasného programu počet jednotlivých účastníkov predstavuje približne 4000 osôb ročne. Štruktúry nákladov jednotlivých druhov podporovaných akcií sa líšia len mierne (od projektových skupín, pracovných návštev, workshopov a seminárov až po mnohostranné kontroly a ďalšie). Priemerné náklady na jedného účastníka na jednu akciu pri zohľadnení všetkých druhov spoločných akcií (okrem skupín odborníkov) predstavujú približne 875 EUR, čo je v súlade s podobnými programami.

Činnosti odbornej prípravy v rámci programu Fiscalis 2020 doteraz celkovo tvorili 3,2 % viazaného rozpočtu. Vzhľadom na to, že náklady na vytvorenie modulov odbornej prípravy zväčša predstavujú jednorazovú investíciu, ich efektívnosť a pomer medzi kvalitou a cenou sa zvyšujú s každým ďalším účastníkom, pretože tento širší vplyv sa realizuje za minimálne (prípadne nulové) dodatočné náklady. Na základe stabilného nárastu počtu úradníkov vnútroštátnych daňových správ, ktorí sa zúčastňujú na moduloch odbornej prípravy, a počtu stiahnutí materiálov z verejnej domény možno konštatovať, že existuje dopyt po týchto službách a materiály využívané na odbornú prípravu v rámci programu Fiscalis 2020 vypĺňajú túto medzeru. Hlavným produktom, ktorý patrí do tohto programového komponentu, je balík elektronického učenia sa v oblasti DPH, ktorý sa skladá z 12 kurzov. V rokoch 2014 – 2017 celkovo absolvovalo odbornú prípravu v rámci programu Fiscalis 2020 približne 46 700 daňových úradníkov. Moduly elektronického učenia sa boli z webového sídla EUROPA stiahnuté 34 950-krát, pričom si ich sťahovali predovšetkým odborné združenia alebo nadnárodné organizácie. Na základe odhadov používateľov, ktorí si stiahli moduly z webového sídla EUROPA, moduly odbornej prípravy financované v rámci programu Fiscalis mali potenciálny dosah na skupinu 420 000 absolventov odbornej prípravy.

Hoci zjednodušenie ako také nie je jedným z cieľov programu Fiscalis 2020, v tomto programe sa podporujú ďalšie iniciatívy zamerané na zjednodušenie a modernizáciu európskej daňovej sústavy. IT architektúra, ktorá podporuje výmenu informácií medzi daňovými orgánmi (t. j. spoločná komunikačná sieť a jednotlivé druhy elektronických formulárov), aktívne pomáha zjednodušiť postupy, a tým sa skracuje čas potrebný na spracovanie požiadaviek.

Zvýšenie efektívnosti sa podarilo dosiahnuť aj prostredníctvom synergií medzi programami Fiscalis 2020 a Colníctvo 2020. Hoci politické oblasti týchto dvoch programov sú odlišné, majú spoločné podobné zameranie na to, aby sa správam umožnila spolupráca a výmena informácií. Z týchto podobností vyplynuli príležitosti na synergie, pokiaľ ide o správne dojednania a spoločnú prácu vrátane výmeny názorov a skúseností a spoločného financovania spoločných komponentov, ako sú IT systémy, a podobných prístupov k budovaniu personálnych kapacít a k odbornej príprave. Väčšina potenciálnych synergií sa ukázala na úrovni centrálneho programového riadenia a integrovaných IT systémov. Vzhľadom na úzko zosúladené riadenie programov sa oblasti na dosiahnutie potenciálnych synergií a na zabezpečenie výmeny informácií identifikujú vo vzťahu k tvorbe európskych informačných systémov, pričom viacročný strategický plán pre európske informačné systémy v oblasti colníctva slúži ako východisko pri tvorbe a vykonávaní zodpovedajúceho viacročného strategického plánu pre zdaňovanie.

Pokiaľ ide o obsah týchto dvoch programov, viditeľnou výnimkou je oblasť spotrebných daní, pretože v tejto oblasti sa často o právomoci delia vnútroštátne daňové a colné správy, pričom v rámci uvedených dvoch programov sa poskytla výslovná podpora pri identifikovaní oblastí spoločného záujmu a pri budovaní spolupráce s cieľom zabrániť podvodom súvisiacim so spotrebnou daňou.

5.Súdržnosť

Program je vnútorne súdržný s vysokou mierou konzistentnosti medzi intervenčnou logikou, programovými cieľmi, prioritami ročného pracovného programu a projektmi. Návrh programu je založený na cieľoch, to znamená, že všetky akcie v rámci programu musia byť v spojitosti s cieľmi uvedenými v nariadení (EÚ) č. 1286/2013. Akcie programu sa stanovujú na základe všeobecných, konkrétnych a operačných cieľov v súlade s najvhodnejším spôsobom plnenia.

Čo sa týka vonkajšej súdržnosti, program je dôsledne zosúladený so stratégiou Európa 2020, čo dokazujú aj príslušné akcie a činnosti. V rámci programu sa vďaka činnostiam podporuje vykonávanie daňovej politiky EÚ, predovšetkým boj proti daňovým podvodom, daňovým únikom a agresívnemu daňovému plánovaniu. Na základe toho sa obmedzujú narušenia hospodárskej súťaže a jednotného trhu, ktoré môžu vznikať v dôsledku interakcie medzi daňovými systémami 28 členských štátov.

Účasť krajín zapojených do procesu rozširovania je vo všeobecnosti pozitívna, pričom existujú presvedčivé dôkazy o ich aktívnej účasti. Šesť krajín mimo EÚ, ktoré sú zapojené do programu, sa zatiaľ zúčastňuje na spoločných akciách programu a dokonca používa aj niektoré IT systémy, na ktoré majú príslušné oprávnenia. Ich zapojenie však možno ešte viac rozšíriť a zintenzívniť.

Jedna oblasť, v ktorej chýba silná vonkajšia súdržnosť, je komplementárnosť s ďalšími iniciatívami EÚ okrem programu Colníctvo 2020. Hoci na základe charakteru cieľov a činností programu sa môže zdať, že existujú možné synergie s mnohými ďalšími programami a projektmi, podarilo sa identifikovať len dva príklady praktickej koordinácie: po prvé s programom na podporu štrukturálnych reforiem a po druhé s pilotným projektom TAXEDU, ktorý financuje Európsky parlament. Na základe to možno konštatovať, že existujú príležitosti, ktoré sa v súčasnosti dostatočne nevyužívajú. Preto je potrebné ďalej pracovať na koordinácii jednotlivých odborov Komisie a aj ďalších inštitúcií, aby sa v plnej miere využil potenciál existujúcich programov.

6.Pridaná hodnota EÚ

Program Fiscalis 2020 a rôzne druhy financovaných činností ponúkajú pridanú hodnotu k práci vnútroštátnych daňových správ a hospodárskych subjektov tým, že prinášajú jednoznačné zvýšenie efektívnosti a úspory z rozsahu.

Európske informačné systémy podporované v rámci programu Fiscalis prinášajú vnútroštátnym správam výrazné úspory nákladov (hoci ich ťažko kvantifikovať) v podobe nižších výdavkov na oblasť IT a ľudské zdroje v porovnaní so scenárom bez zapojenia EÚ. Je lacnejšie vytvoriť a zaviesť centrálne vyvinuté systémy ako 28 individuálnych vnútroštátnych systémov. Navyše nevznikajú ani náklady na zabezpečenie interoperability medzi krajinami. Ak sú systémy rozdelené na komponenty EÚ a vnútroštátne komponenty, v rámci programu sa zabezpečuje vzájomná prepojenosť a účinná koexistencia IT systémov. Keď členské štáty môžu spolupracovať v oblastiach spoločného záujmu, v rámci IT spolupráce existuje potenciál vytvoriť úspory z rozsahu. Hlavným účelom IT spolupráce je zaviesť spoločné IT systémy (vývoj softvéru, IT riešenia a komponenty, ako aj testovanie) prostredníctvom formálneho združovania zdrojov, pričom je potrebné zabezpečiť vyváženú zodpovednosť medzi Komisiou a členskými štátmi.

Spoločné akcie, najmä workshopy, pracovné návštevy a projektové skupiny, prispievajú k výmene informácií a skúseností, poskytujú príležitosť na budovanie sietí a zlepšujú porozumenie pre spoločné problémy a riešenia nad rámec bežných možností. Hodno spomenúť aj úlohu skupín odborníkov; ide o nový prvok programu, ich štruktúra umožňuje rozsiahlejšiu spoluprácu medzi členskými štátmi na zložitých projektoch s vysokým stupňom záväzku účastníkov. Väčšina členských štátov považuje tieto skupiny za zaujímavý a užitočný spôsob na zosúladenie a koordináciu ich práce najmä v oblasti IT riešení. Poradenstvo a vytváranie sietí s kolegami z iných krajín prostredníctvom spoločných akcií sa považovalo za doplnkové k iniciatívam na vnútroštátnej úrovni s cieľom pomôcť budovať vzťahy a dôveru a podporovať výmenu skúseností a vedomostí. Prostredníctvom spoločných činností v oblasti odbornej prípravy sa podarilo správam v určitých krajinách ušetriť čas a peniaze vďaka spoločnej tvorbe a poskytovaniu odbornej prípravy, ktorá by inak nebola k dispozícii.

V rámci programu sa identifikovala aj jasná interakcia medzi vnútroštátnymi opatreniami a opatreniami EÚ. Oslovení vnútroštátni programoví koordinátori sa zhodli na tom, že Fiscalis poskytuje možnosť prijímať opatrenia ďaleko nad rámec možností, ktoré by zúčastnené krajiny mali k dispozícii, keby postupovali samostatne. Možno sem zaradiť rôzne činnosti od administratívnej spolupráce (v rámci ktorej opatrenia programu posilňujú vnútroštátne procesy) až po poskytovanie priestoru na vzdelávanie a koordináciu pri vykonávaní práva EÚ (v prípade krajín zapojených do procesu rozširovania zosúladenie s acquis Únie).

Udržateľnosť výsledkov a výstupov programu je všeobecne vysoká. Možno sem zaradiť prínosy, ktoré sú skôr nehmotné (ako je lepšie vytváranie sietí a budovanie vzťahov), ale aj hmotné výstupy (vrátane nástrojov, metód atď.), predovšetkým s ohľadom na zlepšenie personálnej kapacity vo vnútroštátnych správach. Oslovené zainteresované strany sa však jednohlasne zhodli na tom, že je dôležité pokračovať v programe aj v budúcnosti. Je to najvýznamnejšie z hľadiska zabezpečenia udržateľnosti európskych informačných systémov podporovaných v rámci programu a takisto preto, aby sa zabránilo potenciálnemu negatívnemu vplyvu, ktorý by znížené alebo ukončené financovanie mohlo mať na tieto IT systémy. Celkovo sa v rámci hodnotenia zistilo, že je potrebné zachovať podporu pre zavedené IT systémy na zabezpečenie vytvorenej architektúry na výmenu informácií, ako aj mnohých platforiem, ktoré zahŕňajú centrálne komponenty spravované Komisiou.

7.Závery

Zistenia hodnotenia potvrdzujú relevantnosť cieľov špecifických pre program Fiscalis prostredníctvom identifikovania jasných potrieb na zabezpečenie bezpečnej a rýchlej výmeny informácií, spoluprácu medzi daňovými správami a na posilnenie administratívnej kapacity. Tieto potreby vyplývajú z rastúceho rozsahu pôsobnosti iniciatív a práva EÚ, z cezhraničného charakteru problémov a z toho, že je neustále potrebné, aby sa jednotlivé krajiny navzájom zbližovali. Oslovené zainteresované strany sa jednohlasne zhodli, že program je potrebný na uľahčenie tejto výmeny a spolupráce a že bez tejto podpory by nebolo možné uplatniť ambiciózne politiky EÚ. V dôsledku toho je veľmi relevantná úloha programu, ktorou je podpora zbližovania prístupov, administratívnych postupov a pravidiel.